**การบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียนสังกัดสำนักงานเขตพื้นที่ประถมศึกษาอำนาจเจริญ**

**Strategic management of school administrators affecting performance of student caring and support system in schools under Amnatcharoen primary educational service area office.**

นางฐิติกาญจน์ ทำสุนา

ผศ.ดร.สมใจ ภูมิพันธุ์

**บทคัดย่อ**

การวิจัยนี้มีความมุ่งหมาย เพื่อ 1) ศึกษาการบริหารเชิงกลยุทธ์ของผู้บริหารโรงเรียน 2) ศึกษาการดำเนินงานระบบดูแลช่วยเหลือนักเรียนในโรงเรียนสังกัดสำนักงานเขตพื้นที่ประถมศึกษาอำนาจเจริญ และ 3) ศึกษาการบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียนสังกัดสำนักงานเขตพื้นที่ประถมศึกษาอำนาจเจริญ กลุ่มตัวอย่าง คือ ผู้บริหารและครู จำนวน 346 คน สังกัดสำนักงานเขตพื้นที่การศึกษาอำนาจเจริญ เครื่องมือที่ใช้ในการวิจัยคือ แบบสอบถามมาตราส่วนประมาณค่า 5 ระดับ มีค่าความเชื่อมั่นของแบบสอบถามการบริหารเชิงกลยุทธ์ของผู้บริหารโรงเรียน เท่ากับ .97 และการดำเนินงานระบบดูแลช่วยเหลือนักเรียนในโรงเรียน เท่ากับ .98 สถิติที่ใช้ในการวิเคราะห์ข้อมูลคือ ค่าเฉลี่ย ส่วนเบี่ยงเบนมาตรฐาน และการวิเคราะห์ถดถอยพหุคูณแบบมีขั้นตอน (Stepwise Multiple Regression)   
 ผลการวิจัยพบว่า 1) การบริหารเชิงกลยุทธ์ของผู้บริหารโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ โดยรวม และรายด้านอยู่ในระดับมาก โดยด้านที่มีค่าเฉลี่ยมากที่สุดคือ ด้านควบคุมและประเมินผลกลยุทธ์ และด้านที่มีค่าเฉลี่ยต่ำสุดคือ ด้านการวิเคราะห์สภาพแวดล้อม 2) การดำเนินงานระบบดูแลช่วยเหลือนักเรียนในโรงเรียน โดยรวม และรายด้านอยู่ในระดับมาก โดยด้านที่มีค่าเฉลี่ยมากที่สุด คือ ด้านการรู้จักนักเรียนเป็นรายบุคล และด้านที่มีค่าเฉลี่ยต่ำสุด คือ ด้านการคัดกรองนักเรียน 3) การบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียน ในโรงเรียนสังกัดสำนักงานเขตพื้นที่ประถมศึกษาอำนาจเจริญ พบว่าการบริหารเชิงกลยุทธ์ของผู้บริหารโรงเรียน ด้านการนำกลยุทธ์ไปปฏิบัติ และด้านการควบคุมและประเมินผลกลยุทธ์ สามารถพยากรณ์การดำเนินงานระบบดูแลช่วยเหลือนักเรียน ได้ร้อยละ 25.30 อย่างมีนัยสำคัญทางสถิติที่ระดับ .01 โดยเขียนสมการณ์พยากรณ์ได้ ดังนี้

สมการพยากรณ์ในรูปของคะแนนดิบ

Y´ = 2.953 + 0.200 X3 + 0.149 X 4

สมการพยากรณ์ในรูปของคะแนนมาตรฐาน

Z´y = 0.325Zx3 + 0.247 Zx4

**คำสำคัญ** การบริหารเชิงกลยุทธ์,ระบบดูแลช่วยเหลือนักเรียน

**Abstract**

This research aimed 1) to study strategic management of school administrators, 2) to study performance of student caring and support system, and 3) to study strategic management of school administrators affecting performance of student caring and support system in schools under the office of Amnatcharoen educational service area. The sample group was 346 administrators and teachers in the office of Amnatcharoen educational service area. The tool used in this research was a 5-point likert scale questionnaire. Reliability of the questionnaire on strategic management of school administrators was .97 and performance of student caring and support system was also .98 The statistics used for data analysis were mean, standard deviation, and stepwise multiple regression.

Results of the study were as follows: 1) strategic management of school administrators under the office of Amnatcharoen educational service area in overall and each aspect were rated at a high level. The aspect with the highest mean score was control and evaluation, while the aspect with the lowest mean score was SWOT analysis. 2) performance of student caring and support system in overall and each aspect were rated at a high level. The aspect with the highest mean score was knowing students individually and the aspect with the lowest mean score was screening of students. 3) Strategic management of school administrators affecting performance of student caring and support system in schools under the office of Amnatcharoen educational service area, it was found that strategic management of school administrators in the aspects of strategy implementation and strategy control & evaluation could mutually predict performance of student caring and support system in schools under the office of Amnatcharoen educational service area by 25.30 % with statistical significance at .01 level. The predicting equations could be written as follows:

Predicting equation in raw score form:

Y´ = 2.953 + 0.200 X3 + 0.149 X4

Predicting equation in standardized form:

Z´y = 0.325Zx3 + 0.247 Zx4

**Keyword:** Strategic management, student caring

1. **บทนำ**

“เยาวชนทุกคนมิได้ต้องการทำตัวเองให้ตกต่ำหรือเป็นปัญหาแก่สังคมประการใด แท้ที่จริงต้องการจะเป็นคนดี มีความสำเร็จ มีฐานะ มีเกียรติ และอยู่ร่วมกับผู้อื่นได้อย่างราบรื่น แต่การที่จะบรรลุถึงจุดประสงค์นั้น จำเป็นต้องอาศัยผู้แนะนำควบคุมให้ดำเนินไปอย่างถูกต้อง ในฐานะหน้าที่ที่เป็นครู เป็นอาจารย์ เป็นผู้บริหารการศึกษา ท่านจะช่วยเขาได้มากที่สุด เพราะมีส่วนควบคุมใกล้ชิดอยู่ทุก ๆ ด้าน รองลงมาจากบิดามารดา” (กระทรวงศึกษาธิการ. 2547 : ข)

จากพระบรมราโชวาทแสดงให้เห็นถึงความสำคัญของเยาวชนที่ไม่ต้องการมีชีวิตที่แย่และไม่อยากตกเป็นปัญหาของสังคม แต่ต้องการมีชีวิตที่ดี มีเกียรติ และสามารถอยู่ในสังคมได้อย่างราบรื่น เพียงต้องการโอกาสการดูแลเอาใจใส่ และการอบรมสั่งสอนให้เป็นคนดี ซึ่งสอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) ว่าด้วยการเตรียมพร้อมด้านกำลังคนและการเสริมสร้างศักยภาพของประชากร ในทุกช่วงวัย มุ่งเน้นการยกระดับคุณภาพทุนมนุษย์ของประเทศ โดยพัฒนาคนให้เหมาะสมตามช่วงวัย เพื่อให้เติบโตอย่างมีคุณภาพ การหล่อหลอมให้คนไทยมีค่านิยมตามบรรทัดฐานที่ดีทางสังคม เป็นคนดี มีสุขภาวะที่ดีมีคุณธรรมจริยธรรม มีระเบียบวินัย และมีจิตสำนึกที่ดีต่อสังคมส่วนรวม การพัฒนาทักษะที่สอดคล้องกับความต้องการในตลาดแรงงาน และทักษะที่จำเป็นต่อการดำรงชีวิตในศตวรรษที่ 21 ของคนในแต่ละช่วงวัยตามความเหมาะสม การเตรียมความพร้อมของกำลังคนด้านวิทยาศาสตร์และเทคโนโลยี ที่จะเปลี่ยนแปลงโลกในอนาคต ตลอดจนการยกระดับคุณภาพการศึกษาสู่ความเป็นเลิศ (สำนักงานคณะกรรมการพัฒนาการเศรษฐกิจและสังคมแห่งชาติ. 2559 : 15)

ท่ามกลางกระแสของความเปลี่ยนแปลงในสังคมอย่างรวดเร็ว มีการเปลี่ยนแปลงทั้งทางสังคม การเมือง เศรษฐกิจ เทคโนโลยี วัฒนธรรมและอื่น ๆ อีกมากมายทำให้มีผลกระทบต่อความเป็นอยู่ของประชาชนโดยเฉพาะเด็กนักเรียนที่สื่อต่าง ๆ เข้ามาอย่างต่อเนื่องตลอดเวลาก่อให้เกิดผลกระทบต่อการเปลี่ยนแปลงทางด้านพฤติกรรมของนักเรียน ดังนั้นเด็กจึงสมควรได้รับการดูแลเอาใจใส่ปกป้อง และพัฒนาให้เติบโตเป็นผู้ใหญ่ที่มีความสมบูรณ์ทั้งร่างกาย จิตใจ อารมณ์ และสติปัญญา หรือความฉลาดทางอารมณ์ ซึ่งเป็นปัจจัยหนึ่งที่มีความสำคัญยิ่งที่พ่อแม่ ผู้ปกครอง และครู หรือผู้ดูแลเด็กควรให้ความสำคัญในการพัฒนา และสร้างเสริมให้ดียิ่งขึ้น (สำนักงานคณะกรรมการการศึกษาแห่งชาติ. 2545 : 5- 13) การดูแลช่วยเหลือนักเรียน จึงเป็นกระบวนการส่งเสริมพัฒนา ป้องกันและแก้ไขปัญหาเพื่อให้นักเรียนได้พัฒนาเต็มตามศักยภาพ มีคุณลักษณะที่พึงประสงค์ มีภูมิคุ้มกันทางจิตใจที่เข้มแข็ง คุณภาพชีวิตที่ดี มีทักษะการดำรงชีวิต และรอดพ้นจากวิกฤติทั้งปวง ซึ่งการดำเนินงานระบบการดูแลช่วยเหลือนักเรียนเป็นกระบวนการดำเนินงานที่มีกระบวนการชัดเจน พร้อมทั้งมีวิธีการและเครื่องมือที่มีมาตรฐาน คุณภาพ และมีหลักฐานการทำงานที่ตรวจสอบได้โดยมีครูประจำชั้น หรือครูที่ปรึกษาเป็นบุคลากรหลักในการดำเนินงาน และบุคลากรทุกฝ่ายที่เกี่ยวข้องทั้งในและนอกสถานศึกษา อันได้แก่ คณะกรรมการสถานศึกษา ผู้ปกครอง ชุมชน ผู้บริหาร และครูทุกคน เข้ามีส่วนร่วม ( สำนักงานคณะกรรมการการศึกษาขั้นพื้นฐาน. 2547: 4)

ปัญหาอุปสรรคการดำเนินงานดูแลช่วยเหลือนักเรียนคือครูที่ปรึกษามี ความคิดเห็นว่าการดูแลช่วยเหลือนักเรียนเป็นหน้าที่ของครูแนะแนวและมีข้อคิดเห็นว่าครูมี ภาระงานมากทำให้ไม่มี เวลาจัดกิจกรรมดูแลช่วยเหลือนักเรียนขาดการนำผลจากการคัดกรองมาจัดกิจกรรมเพื่อช่วยเหลือหรือแก้ไขปัญหานักเรียนขาดความต่อเนื่องในการจัดกิจกรรมและผู้ปกครองนักเรียนไม่เข้าใจระบบการดูแลช่วยเหลือนักเรียนประกอบกับผลการประเมินการใช้หลักสูตรแกนกลางการศึกษาขั้นพื้นฐานพุทธศักราช 2551 ในโรงเรียนต้นแบบการใช้หลักสูตรพบว่ามาตรฐานและตัวชี้วัดของหลักสูตรไม่สะท้อนคุณภาพผู้เรียนด้านคนดี ผู้บริหารและครูขาดความรู้ความเข้าใจด้านการบริหารจัดการหลักสูตรการออกแบบการเรียนรู้อิงมาตรฐานเทคนิคและวิธี การวัดและประเมินผลตามสภาพจริงรวมทั้งการประเมินกิจกรรมเพื่อสังคมและสาธารณประโยชน์ (มาเรียม นิลพันธุ์ และคณะ. 2558: 26) และ สมบัติ ฤทธิเดช (2557: 15-25) ได้สรุปผลการศึกษาองค์ความรู้เด็กด้อยโอกาสจากเวทีถอดบทเรียนในจังหวัดมหาสารคามไว้ว่า สภาวการณ์เด็กด้อยโอกาสของความแร้นแค้นโอกาส เกิดจากปัญหาคือ ความยากจน โดยครอบครัวขาดผู้นำ ไม่สามารถประกอบอาชีพ เกิดจากการเลี้ยงดู ขาดการเอาใจใส่ พ่อแม่ไปประกอบอาชีพต่างถิ่น ขาดโอกาสทางด้านการศึกษา ขาดครอบครัวที่อบอุ่น และถูกทารุณกรรมทางเพศ ทำให้มีสภาพจิตใจหวาดกลัว อับอาย ไม่เป็นที่ยอมรับของคนในสังคม ไม่ได้รับรู้ข้อมูลข่าวสาร ว่าตนเองจะได้รับสิทธิสวัสดิการคุ้มครองสิทธิเด็กจากหน่วยงานใด และบางคนไม่ได้มีบัตรประชาชน เป็นเด็กไร้สัญชาติ ไม่ได้เข้าสู่ระบบฐานข้อมูล เป็นเด็กที่ตกสำรวจโดยภาครัฐมีการทำงานที่ไม่เข้าถึงกลุ่มเด็กด้อยโอกาส และที่เป็นปัญหารุนแรงมากที่สุด ส่วนหนึ่งคือ ตัวของเด็กเอง เบื่อการเรียน ครอบครัวแตกแยก จึงใช้ชีวิตแบบประชด มีชีวิตอยู่แบบไร้จุดหมายปลายทาง เมื่อมีปัญหาแก้ไขเยียวยาชีวิตไม่ได้ ถึงแม้เจ้าหน้าที่รัฐได้ช่วยเหลือ จากประเด็นเด็กด้อยโอกาสแร้นแค้นโอกาสตามปรากฏการณ์ทางสังคมที่กล่าวมา ชี้ให้เห็นว่าสภาพชีวิตของเด็กด้อยโอกาสยากจนมีอยู่ทั่วทุกภาคของสังคม อย่างไรก็ตามทุกภาคส่วนควรร่วมมือกันส่งเสริมคุณภาพชีวิตของเด็กด้อยโอกาส ให้มีโอกาสฟื้นฟูชีวิตดีขึ้น โดยใช้แนวทางที่หลากหลายตามบริบทของท้องถิ่น สังคม และวัฒนธรรม ที่เด็กด้อยโอกาสอาศัยอยู่

อย่างไรก็ตามระบบดูแลช่วยเหลือนักเรียนจึงมีความจำเป็นสำหรับนักเรียนที่ขาดโอกาสให้ได้รับการพัฒนาทางด้านการศึกษาอย่างเต็มตามศักยภาพ เพื่อนำไปสู่คุณลักษณะที่พึงประสงค์ของหลักสูตรสถานศึกษา และบรรลุตามเจตนารมณ์ของแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) แต่การดำเนินงานระบบดูแลช่วยเหลือนักเรียนจะเกิดประสิทธิภาพและประสิทธิผล ก็ต้องอาศัยการบริหารเชิงกลยุทธ์ ทั้งนี้สอดคล้องกับ เนตร์พัณณา ยาวิราช (2550 : 10) ได้กล่าวว่า การบริหารเชิงกลยุทธ์เป็นกระบวนการกำหนดทิศทาง การสร้างทางเลือกและนำไปสู่การปฏิบัติของผู้บริหารโรงเรียน การที่จะให้บรรลุวัตถุประสงค์ขององค์การนั้น ไม่ใช่จะอาศัยโชคช่วย แต่จะต้องเป็นผลจากการที่คอยติดตามสถานการณ์เปลี่ยนแปลงภายนอกองค์การ การคาดการณ์ถึงอนาคตขององค์การในระยะยาวและการพัฒนายุทธศาสตร์ เพื่อมุ่งไปสู่อนาคตที่พึงประสงค์ ผู้นำในองค์การต้องมีความสามารถในการบริหารเชิงกลยุทธ์ เพื่อบริหารจัดการองค์การให้เกิดประสิทธิผล ซึ่งขึ้นอยู่กับปัจจัยหลาย ๆ อย่าง เช่น การบริหารที่ดี ความสามารถในการจัดการองค์การ และการใช้ทรัพยากรที่หามาได้อย่างคุ้มค่า เป็นต้น ผู้นำเชิงกลยุทธ์เป็นผู้นำที่มีความสามารถในการสร้างสรรค์วิสัยทัศน์ในอนาคต และสานฝันให้เป็นจริง มุ่งสู่ความมีประสิทธิผลขององค์การ รวมทั้งเป็นรูปแบบผู้นำที่นำความเจริญก้าวหน้ามาสู่องค์การโดยเริ่มจากการเป็นผู้นำที่มีวิสัยทัศน์กว้างไกลและนำวิสัยทัศน์มาสู่การปฏิบัติได้อย่างเป็นผลสำเร็จ

ดังนั้นผู้บริหารสถานศึกษา จึงจำเป็นต้องมีการบริหารเชิงกลยุทธ์ที่ต้องปรับเปลี่ยนทิศทางวิธีการคิดและมีการบริหารจัดการแบบใหม่ ที่สอดคล้องกับการเปลี่ยนแปลง มีความพยายามในการวางแผนกลยุทธ์อย่างสมบูรณ์ ที่ครอบคลุมภารกิจและขอบข่ายงานทั้งหมดของสถานศึกษา ทำให้มีการนำกระบวนการบริหารงาน โดยเฉพาะการนำกลยุทธ์ไปปฏิบัติ เช่น การจัดโครงสร้าง การสร้างวัฒนธรรมภายในสถานศึกษา การพัฒนาเทคโนโลยีสารสนเทศและทรัพยากรบุคคล ตลอดจนการควบคุมและประเมินผลกลยุทธ์ เข้ามาบูรณาการร่วมกัน เป็นการบริหารเชิงกลยุทธ์ โดยผู้นำระดับสูงขององค์การ หรือผู้บริหารสถานศึกษา  ซึ่งเป็นบุคคลที่ ต้องมีหน้าที่รับผิดชอบโดยตรงต่อการบริหารเชิงกลยุทธ์ของสถานศึกษาในทุกขั้นตอน (ชาญชัย อาจินสมาจาร. 2550: 5)

จากความเป็นมาและความสำคัญดังกล่าว ผู้วิจัยจึงสนใจที่จะศึกษาการบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียน ในโรงเรียนสังกัดสำนักงานเขตพื้นที่ประถมศึกษาอำนาจเจริญ ซึ่งผลที่ได้จากงานวิจัยจะเป็นประโยชน์ต่อการนำ ไปใช้ในการวางแผนปรับปรุงพัฒนาการบริหารเชิงกลยุทธ์ของผู้บริหารสถานศึกษาและการดำเนินงานระบบดูแลช่วยเหลือนักเรียนของโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญต่อไป

1. **วัตถุประสงค์ของการวิจัย**

การวิจัยเรื่องการบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ผู้วิจัยได้กำหนดความมุ่งหมายของการวิจัยไว้ดังนี้

1. เพื่อศึกษาการบริหารเชิงกลยุทธ์ของผู้บริหาร โรงเรียน สังกัดสำนักงานเขตพื้นที่การศึกษา

ประถมศึกษาอำนาจเจริญ

1. เพื่อศึกษาการดำเนินงานระบบดูแลช่วยเหลือนักเรียน ในโรงเรียนสังกัดสำนักงาน

เขตพื้นที่การศึกษาประถมศึกษาอำนาจเจริญ

1. เพื่อศึกษาการบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแล

ช่วยเหลือนักเรียน ในโรงเรียนสังกัดสำนักงานเขตพื้นที่การศึกษาประถมศึกษาอำนาจเจริญ

1. **กรอบแนวความคิดของการวิจัย**

กรอบแนวคิดการวิจัย การบริหารเชิงกลยุทธ์ของผู้บริหารในโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่ประถมศึกษา จังหวัดอำนาจเจริญ ผู้วิจัยได้สังเคราะห์องค์ประกอบจาก ทำการวิจัยตามกรอบแนวคิด ดังต่อไปนี้  
 1) การบริหารเชิงกลยุทธ์ตามแนวคิดของ สมยศ นาวีการ (2544) เสน่ห์ จุ้ยโต (2548) เรวัตร์ ชาตรีวิศิษฐ์ และคณะ (2553) ณัฏฐพันธ์ เขจรนันทน์ (2556) จตุพร เสถียรคง (2557) เชวงศักดิ์ พฤกษเวศ (2559) เทพศักดิ์ บุณยรัตพันธุ์ (2560) วรางคณา ผลประเสริฐ (2561) วิเชียร หรรษานิมิตกุล (2562) Schermerhorn (2002) Robbins and Coulter (2003) Ireland, R. D. & Hitt, M. A. (2005) Fred R. David (2005) Tompson Strickland and Gamble (2007) Wheelen and others (2015) คือ การวิเคราะห์สภาพแวดล้อม การวางแผนกลยุทธ์ การนำกลยุทธ์ไปปฏิบัติ การควบคุมและประเมินผลกลยุทธ์

2) ระบบดูแลช่วยเหลือนักเรียนโดยการวิเคราะห์และสรุปจากสำนักงานคณะกรรมการการ ศึกษาขั้นพื้นฐาน (2547) คือ การรู้จักนักเรียนเป็นรายบุคคล การคัดกรอง การส่งเสริมและพัฒนานักเรียน การป้องกันและแก้ไข การส่งต่อ ในการวิจัยครั้งนี้ผู้วิจัยสรุปกรอบแนวคิดในการวิจัยได้ ดังนี้

ตัวแปรพยากรณ์ ตัวแปรเกณฑ์

การบริหารเชิงกลยุทธ์

1. การวิเคราะห์สภาพแวดล้อม

2. การวางแผนกลยุทธ์

3. การนำกลยุทธ์ไปปฏิบัติ

4. การควบคุมและประเมินผลกลยุทธ์

การดำเนินงานระบบ

ดูแลช่วยเหลือนักเรียน

1. **วิธีดำเนินการวิจัย**

**4.1 ประชากรและกลุ่มตัวอย่าง**

ประชากรที่ใช้ในการวิจัยครั้งนี้ คือ ผู้บริหาร จำนวน 252 คน และครู จำนวน 2,771 คน โรงเรียนสังกัดสำนักงานเขตพื้นที่การศึกษาประถมศึกษาอำนาจเจริญ จำนวน 3,023 คน จากโรงเรียน จำนวน 252 โรงเรียน (สำนักงานคณะกรรมการการศึกษาขั้นพื้นฐาน. 2563)

กลุ่มตัวอย่างที่ใช้ในการวิจัยครั้งนี้ คือ ผู้บริหารและครูในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ จำนวน 346 คน แบ่งเป็นผู้บริหารจำนวน 30 คน ครูจำนวน 316 คน ซึ่งกำหนดขนาดของกลุ่มตัวอย่างโดยใช้ตาราง Krejcie & Morgan (บุญชม ศรีสะอาด. 2556: 42–44) ได้กลุ่มตัวอย่าง การได้มาซึ่งกลุ่มตัวอย่างผู้วิจัยได้ดำเนินการดังต่อไปนี้

1) กำหนดกลุ่มตัวอย่างโดยตาราง Krejcie & Morgan พบว่าได้จำนวนประชากรกลุ่มตัวอย่าง 346 คน

2) กำหนดสัดส่วนกลุ่มตัวอย่างตามขนาดของโรงเรียน

3) กำหนดกลุ่มตัวอย่างจากข้อ 2) โดยการสุ่มอย่างง่ายโดยวิธีจับสลากจนได้จำนวนครบตามต่องการ

**4.2 เครื่องมือที่ใช้ในการวิจัย**

เครื่องมือที่ใช้ในการวิจัยครั้งนี้เป็นแบบสอบถาม (Questionnaire) แบ่งออกเป็น 3 ตอน คือ

ตอนที่ 1 สอบถามเกี่ยวกับสถานภาพทั่วไปของผู้ตอบแบบสอบถาม เกี่ยวกับเพศ อายุ ตำแหน่ง และขนาดของโรงเรียน มีลักษณะเป็นแบบตรวจสอบรายการ (Checklist)

ตอนที่ 2 สอบถามเกี่ยวกับการบริหารเชิงกลยุทธ์ มีลักษณะเป็นแบบมาตราส่วนประมาณค่า (Rating Scale) ตามวิธีการของ Likert’s Scale เกณฑ์การให้คะแนนมี

5 ระดับ

ตอนที่ 3 สอบถามเกี่ยวกับการดำเนินงานระบบดูแลช่วยเหลือนักเรียน มีลักษณะเป็นแบบมาตราส่วนประมาณค่า (Rating Scale) กำหนดตัวเลือกไว้ 5 ระดับตามวิธีการของ Likert’s Scale เกณฑ์การให้คะแนนมี 5

**4.3 การเก็บรวมรวมข้อมูล**

การเก็บรวบรวมข้อมูลในการวิจัย ผู้วิจัยได้ดำเนินการเก็บข้อมูลด้วยตนเองโดยมีขั้นตอนดังนี้

1.  ขอหนังสือเพื่อขอความอนุเคราะห์เก็บรวบรวมข้อมูลจากคณะครุศาสตร์​ มหาวิทยาลัยราชภัฏร้อยเอ็ด ถึงผู้บริหารสถานศึกษาในโรงเรียนสังกัดสำนักงานเขตพื้นที่ประถมศึกษาอำนาจเจริญเพื่อขออนุญาตและขอความร่วมมือในการเก็บรวบรวมข้อมูล

2.  ติดต่อประสานงานกับโรงเรียนที่เป็นกลุ่มตัวอย่างเพื่อเก็บรวบรวมข้อมูลกับผู้บริหารและครู เพื่อชี้แจงรายละเอียดและความมุ่งหมายของการวิจัย ผู้วิจัยได้แจกแบบสอบถาม จำนวน 346 ชุด และสามารถเก็บข้อมูลกลับคืนมาได้ 346 ชุด คิดเป็นร้อยละ 100

3.  นำแบบสอบถามที่ได้รับคืนมาตรวจสอบความถูกต้องสมบูรณ์ก่อนนำไปประมวลผลและวิเคราะห์ข้อมูลในลำดับต่อไป

**4.4 การวิเคราะห์ข้อมูล**

ผู้วิจัยนำแบบสอบถามที่ได้รับกลับมาตรวจสอบความถูกต้องและความสมบูรณ์ และนำมาดำเนินการวิเคราะห์ข้อมูลโดยใช้โปรแกรมสำเร็จรูป ดังนี้

1.  วิเคราะห์สถานภาพทั่วไปของผู้ตอบแบบสอบถาม วิเคราะห์โดยการแจกแจงความถี่ และหาค่าร้อยละ แล้วนำเสนอข้อมูลในรูปแบบตารางประกอบความเรียง

2.  วิเคราะห์ระดับการบริหารเชิงกลยุทธ์ของผู้บริหารและการดำเนินงานระบบดูแลช่วยเหลือนักเรียนของครูในโรงเรียนสังกัดสำนักงานเขตพื้นที่ประถมศึกษาอำนาจเจริญ โดยวิเคราะห์หาค่าเฉลี่ย (x) และส่วนเบี่ยงเบนมาตรฐาน (S.D.) แล้วนำผลที่วิเคราะห์ได้แปลความหมายรายข้อ รายด้านและความหมายในภาพรวม โดยใช้เกณฑ์การแปลความหมายค่าเฉลี่ยของกลุ่ม(บุญชม ศรีสะอาด. 2556: 121)

3. การวิเคราะห์ข้อมูลการบริหารเชิงกลยุทธ์ที่ส่งผลต่อการดำเนินงานระบบดูแลช่วยเหลือนักเรียนในโรงเรียนสังกัดสำนักงานเขตพื้นที่ประถมศึกษาอำนาจเจริญ โดยใช้การวิเคราะห์ถดถอยพหุคูณแบบมีขั้นตอน (Stepwise Multiple Regression)

**4.5 สถิติที่ใช้ในการวิเคราะห์ข้อมูล**

1. สถิติที่ใช้ในการหาคุณภาพแบบสอบถาม ค่าดัชนีความสอดคล้องระหว่างข้อคำถามและนิยามศัพท์เฉพาะ (Index of Congruence: IOC) และค่าความเชื่อมั่นของแบบสอบถามตอนที่ 2 และ 3 โดยใช้สัมประสิทธิ์อัลฟา (Alpha Coefficient) ตามวิธีการของครอนบาค (Cronbach)

2. สถิติที่ใช้ในการวิเคราะห์ข้อมูล ประกอบด้วย ร้อยละ (Percentage) ค่าเฉลี่ย (Mean) และ ส่วนเบี่ยงเบนมาตรฐาน (Standard Deviation)

3. สถิติที่ใช้ในการทดสอบสมมติฐาน การถดถอยพหุคูณแบบมีขั้นตอน (Stepwise Multiple Regression)

1. **ผลการวิจัย**

**ตอนที่ 1 สถานภาพทั่วไปของผู้ตอบแบบสอบถาม** พบว่า ผู้ตอบแบบสอบถามเป็นเพศหญิง จำนวน 244 คน คิดเป็นร้อยละ 64.7 และเป็นเพศชาย จำนวน 122 คน คิดเป็นร้อยละ 35.3 อายุ 31-40 ปี มากที่สุดจำนวน 123 คน คิดเป็นร้อยละ 35.5 รองลงมา 41-50 ปี จำนวน 91 คน คิดเป็นร้อยละ 26.3 และระดับการศึกษา ปริญญาตรีมากที่สุด จำนวน 231 คน คิดเป็นร้อยละ 66.8 รองลงมา ปริญญาโท จำนวน 109 คน คิดเป็นร้อยละ 31.5 ประสบการณ์ในการสอน ต่ำกว่า 10 ปี มากที่สุด จำนวน 155 คน คิดเป็นร้อยละ 44.8 รองลงมา 10 – 20 ปี จำนวน 99 คน คิดเป็นร้อยละ 28.6 ปฏิบัติงานอยู่ในโรงเรียนขนาดกลาง มากที่สุด จำนวน 161 คน คิดเป็นร้อยละ 46.50 รองลงมาคือโรงเรียนขนาดเล็ก จำนวน 159 คน คิดเป็นร้อยละ 46.0

**ตอนที่ 2 การบริหารเชิงกลยุทธ์ของผู้บริหารโรงเรียน**

ผลการวิเคราะห์การบริหารเชิงกลยุทธิ์ของผู้บริหารโรงเรียน 4 ด้าน ประกอบด้วย

| **การบริหารเชิงกลยุทธ์ของผู้บริหารโรงเรียน** |  | **S.D.** | **ระดับ** |
| --- | --- | --- | --- |
| 1. ด้านการวิเคราะห์สภาพแวดล้อม  2. ด้านการวางแผนกลยุทธ์  3. ด้านการนำกลยุทธ์ไปปฏิบัติ  4. ด้านการควบคุมและประเมินผลกลยุทธ์ | 3.97  4.03  4.03  4.05 | 0.56  0.58  0.52  0.53 | มาก  มาก  มาก  มาก |
| โดยรวม | 4.02 | 0.43 | มาก |

จากตาราง 4 พบว่า การบริหารเชิงกลยุทธ์ของผู้บริหารโรงเรียนโดยรวมอยู่ในระดับมาก ( = 4.02) เมื่อพิจารณาเป็นรายด้านพบว่า ทุกด้านอยู่ในระดับมาก โดยด้านการควบคุมและประเมิน ผลกลยุทธ์มีค่าเฉลี่ยมากที่สุด ( = 4.05) รองลงมาคือ ด้านการวางแผนกลยุทธ์ ( = 4.03) และ ด้านการนำกลยุทธ์ไปปฏิบัติ ( = 4.03) และด้านที่มีค่าเฉลี่ยน้อยที่สุด คือ ด้านการวิเคราะห์สภาพแวดล้อม ( = 3.97)

**ตอนที่ 3 การดำเนินงานระบบดูแลช่วยเหลือนักเรียนในโรงเรียน**

ผลการวิเคราะห์การดำเนินงานระบบดูแลช่วยเหลือนักเรียนในโรงเรียน ทั้ง 5 ด้านประกอบด้วย 1) ด้านการรู้จักนักเรียนเป็นรายบุคคล 2) ด้านการคัดกรองนักเรียน 3) ด้านการส่งเสริมและพัฒนา 4) ด้านการป้องกันและแก้ไขปัญหา และ 5) ด้านการส่งต่อ

| **การดำเนินงานระบบดูแลช่วยเหลือนักเรียนในโรงเรียน** |  | **S.D.** | **ระดับ** |
| --- | --- | --- | --- |
| 1. ด้านการรู้จักนักเรียนเป็นรายบุคคล  2. ด้านการคัดกรองนักเรียน  3. ด้านการส่งเสริมและพัฒนานักเรียน  4. ด้านการป้องกันและแก้ไขปัญหา  5. ด้านการส่งต่อ | 4.47  4.32  4.35  4.33  4.36 | 0.45  0.41  0.40  0.38  0.39 | มาก  มาก  มาก  มาก  มาก |
| รวม | 4.36 | 0.32 | มาก |

จากตาราง 9 พบว่า การดำเนินงานระบบดูแลช่วยเหลือนักเรียนในโรงเรียน โดยรวมอยู่ในระดับมาก ( = 4.36) เมื่อพิจารณาเป็นรายด้านพบว่า ทุกด้านอยู่ในระดับมาก โดยด้านมีค่าเฉลี่ยมากที่สุดคือ ด้านการรู้จักนักเรียนเป็นรายบุคคล ( = 4.47) รองลงมาคือ ด้านการส่งต่อ ( = 4.36) และด้านที่มีค่าเฉลี่ยน้อยที่สุด คือ ด้านการคัดกรองนักเรียน ( = 4.32)

**ตอนที่ 4 การบริหารเชิงกลยุทธ์ของผู้บริหารโรงเรียนส่งผลต่อการดำเนินงานระบบดูแลช่วยเหลือนักเรียนในโรงเรียน**

ผลการวิเคราะห์การบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียนในสังกัดสำนักงานเขตพื้นที่การศึกษาประถมศึกษาอำนาจเจริญ โดยการวิเคราะห์ถดถอยพหุคูณแบบมีขั้นตอน (Stepwise Multiple Regression) นำเสนอดังแสดงในตาราง 15 – ตาราง 16

|  |  |  |  |  |  |
| --- | --- | --- | --- | --- | --- |
| **โมเดล** | **ตัวแปรพยากรณ์** | **R** | **R2** | **F** | **p** |
| 1 | X3 | 0.458 | 0.210 | 91.430\*\* | 0.001 |
| 2 | X3 , X4 | 0.503 | 0.253 | 58.187\*\* | 0.001 |

\*\* มีนัยสำคัญทางสถิติที่ระดับ .01

จากตาราง 13 พบว่าการบริหารเชิงกลยุทธ์ของผู้บริหารโรงเรียน ด้านการนำกลยุทธ์ไปปฏิบัติ (X3) เป็นตัวแปรพยากรณ์ที่ดีที่สุด ที่สามารถพยากรณ์การดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ได้อย่างมีนัยสำคัญทางสถิติที่ระดับ .01 มีอำนาจในการพยากรณ์เท่ากับร้อยละ 21.00 (R2 = 0.210) เมื่อเพิ่มตัวแปรพยากรณ์ตัวที่สอง ด้านการควบคุมและประเมินผลกลยุทธ์ (X4) จะมีอำนาจในการพยากรณ์เท่ากับ ร้อยละ 25.30 (R2 = 0.253) อย่างมีนัยสำคัญทางสถิติที่ระดับ .01

|  |  |  |  |  |  |
| --- | --- | --- | --- | --- | --- |
| **ตัวแปรพยากรณ์** | **b** | **S.E.b** |  | **t** | **p** |
| X3 | 0.200 | 0.034 | 0.325 | 5.872\*\* | 0.001 |
| X4 | 0.149 | 0.033 | 0.247 | 4.463\*\* | 0.001 |
| **R = 0.503, R2 = 0.253, a = 2.953** | | | | | |

\*\* มีนัยสำคัญทางสถิติที่ระดับ .01

จากตาราง 16 พบว่าตัวแปรที่ได้รับการคัดเลือกเข้าสมการพยากรณ์ คือ ด้านการนำ กลยุทธ์ไปปฏิบัติ (X3) และด้านการควบคุมและประเมินผลกลยุทธ์ (X4) โดยสามารถพยากรณ์การดำเนินงานระบบดูแลช่วยเหลือนักเรียนในโรงเรียน (Y) สังกัดสำนักงานเขตพื้นที่การศึกษาประถมศึกษาอำนาจเจริญ ได้อย่างมีนัยสำคัญทางสถิติที่ระดับ .01 มีค่าสัมประสิทธิ์การถดถอยในรูปของคะแนนดิบ คือ 0.200 และ 0.149 ตามลำดับ และมีค่าสัมประสิทธิ์การถดถอยในรูปของคะแนนมาตรฐาน คือ 0.325 และ 0.247 ตามลำดับ โดยตัวแปรพยากรณ์ดังกล่าว สามารถร่วมกันอธิบายความแปรปรวนของการดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ได้ร้อยละ 25.30 ได้อย่างมีนัยสำคัญทางสถิติที่ระดับ .01 และสามารถเขียนเป็นสมการพยากรณ์การดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ได้ดังนี้

สมการพยากรณ์การดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ในรูปของคะแนนดิบ

Y´ = 2.953 + 0.200x3 + 0.149 x4

สมการพยากรณ์การดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ในรูปของคะแนนมาตรฐาน

Z´y = 0.325Zx3 + 0.247 Zx4

1. **อภิปรายผลการวิจัย**

การวิจัยครั้งนี้มุ่งศึกษาการบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ซึ่งผลการวิจัยสามารถนำมาอภิปรายผลได้ ดังนี้

1. ผลการศึกษาการบริหารเชิงกลยุทธ์ของผู้บริหารโรงเรียน โดยรวมและรายด้านส่วนใหญ่อยู่ในระดับมาก โดยเฉพาะด้านการควบคุมและประเมินผลกลยุทธ์ เป็นด้านที่มีค่าเฉลี่ยสูงสุด ทั้งนี้อาจเป็นเพราะว่าผู้บริหารโรงเรียนมีการติดตามการดำเนินงามตามแผนปฏิบัติการหรือโครงการที่กำลังดำเนินการ ตรวจสอบปัญหาในการปฏิบัติงานจริง ปรับเปลี่ยนกลยุทธ์ให้มีความสอดคล้องกับความเป็นจริง เพื่อให้บรรลุตามเป้าหมายที่กำหนดไว้ เช่น การตรวจสอบระยะเวลา ค่าใช้จ่าย และ feedback จากผู้เกี่ยวข้อง การปรับงบประมาณ การปรับเปลี่ยนโครงสร้างองค์กร การเปรียบเทียบผลลัพธ์ที่ได้กับเป้าหมายที่วางไว้ ซึ่งสองคล้องกับงานวิจัยของ ณัฐปราย์ ชัยสอนคุณานนต์ (2561 : 206-218) วิจัยเรื่อง การบริหารงานเชิงกลยุทธ์ขององค์การบริหารส่วนตำบลในเขต อำเภอเมือง จังหวัดชัยภูมิ พบว่า การบริหารเชิงกลยุทธ์อยู่ในระดับมาก จำนวน 1 ด้าน ได้แก่ ด้านการควบคุมและการประเมินผล อยู่ในระดับปานกลาง จำนวน 2 ด้านได้แก่ ด้านการวางแผนเชิงกลยุทธ์ ด้านการนำกลยุทธ์ไปปฏิบัติ และอยู่ระดับน้อยจำนวน 1 ด้าน คือด้านการวิเคราะห์เชิงกลยุทธ์ และสอดคล้องกับงานวิจัยของสุภาพร ภิรมย์เมือง และ นุชนรา รัตนศิระประภา (2557 : 171-181) วิจัยเรื่อง การบริหารเชิงกลยุทธ์ของผู้บริหารกับคุณภาพการศึกษาของโรงเรียนสังกัดสำนักงานเขตพื้นที่การศึกษาประถมศึกษาสุพรรณบุรีเขต 3 ผลการวิจัยพบว่า การบริหารเชิงกลยุทธ์ของผู้บริหาร สังกัดสำนักงานเขตพื้นที่การศึกษาประถมศึกษาสุพรรณบุรี เขต 3 ทั้งโดยภาพรวมและรายด้านอยู่ในระดับมาก เรียงลำดับตามค่ามัชฌิมเลขคณิตจากมากไปน้อยดังนี้ ด้านการจัดทำกลยุทธ์ ด้านการปฏิบัติตามกลยุทธ์ ด้านการตรวจสอบสภาพแวดล้อม และด้านการประเมินผลการควบคุม

2. ผลการศึกษาการดำเนินงานระบบดูแลช่วยเหลือนักเรียนในโรงเรียน โดยรวมอยู่ในระดับมาก เมื่อพิจารณาเป็นรายด้านพบว่า ทุกด้านอยู่ในระดับมาก โดยด้านมีค่าเฉลี่ยมากที่สุดคือ ด้านการรู้จักนักเรียนเป็นรายบุคคล อาจเป็นเพราะว่า ครูที่ปรึกษาหรือครูประจำชั้นจำเป็นต้องมีความเข้าใจนักเรียน มีข้อมูลที่จำเป็นเกี่ยวกับตัวนักเรียนเป็นข้อมูลพื้นฐานของนักเรียนที่ครูจะนำข้อมูลมาวิเคราะห์เพื่อการคัดกรองนักเรียนต่อไป ซึ่งสองคล้องกับงานวิจัยของ กมลวรรณ ทุนชิงชัย และคณะ (2560: 161-170) วิจัยเรื่อง การบริหารงานระบบการดูแลช่วยเหลือนักเรียนกรณีนักเรียนประจำพักนอนโรงเรียน ราชประชานุเคราะห์ 34 จังหวัดแม่ฮ่องสอน สังกัด สำนักบริหารงานการศึกษาพิเศษ ผลวิจัยพบว่าการบริหารงานระบบการดูแลช่วยเหลือนักเรียน อยู่ในระดับมาก เมื่อ พิจารณาเป็นรายด้านเรียงลำดับค่าเฉลี่ยจากมากไปหาน้อย คือ ด้านการรู้จักนักเรียนเป็นรายบุคคล อยู่ในระดับมาก รองลงมา ด้านการป้องกันช่วยเหลือและแก้ไขด้าน การคัดกรองนักเรียน ด้านการ ส่งเสริมและพัฒนานักเรียน และด้านการส่งต่อนักเรียน ตามลำดับ และสอดคล้องกับผลวิจัยของ กัลยา พรมรัตน์ (2559:123-131) วิจัยเรื่อง การศึกษาสภาพและปัญหาการดำเนินงานระบบดูแลช่วยเหลือนักเรียนของโรงเรียนในสังกัดสำนักงานเขตพื้นที่การศึกษาประถมศึกษามหาสารคาม เขต 1 ผลวิจัยพบว่าสภาพการดำเนินงานระบบดูแลช่วยเหลือนักเรียนของโรงเรียนในสังกัดสำนักงานเขตพื้นที่การศึกษาประถมศึกษามหาสารคาม เขต 1 โดยรวมมีการปฏิบัติอยู่ในระดับมากทุกด้าน เมื่อพิจารณาเป็นรายด้าน โดยเรียงลำดับค่าเฉลี่ยจากสูงที่สุดไปค่าเฉลี่ยต่ำที่สุด คือ ด้านการรู้จักนักเรียนเป็นรายบุคคล ด้านการคัดกรองนักเรียน ด้านการป้องกัน ช่วยเหลือ และแก้ไขปัญหา ด้านการส่งต่อนักเรียน และ ด้านการส่งเสริมนักเรียน

3. การบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียนในสังกัดสำนักงานเขตพื้นที่การศึกษาประถมศึกษาอำนาจเจริญ พบว่า การบริหารเชิงกลยุทธ์ของผู้บริหารโรงเรียนทั้ง 2 ด้านได้แก่ ด้านการนำกลยุทธ์ไปปฏิบัติ และด้านการควบคุมและประเมินผลกลยุทธ์ สามารถพยากรณ์การดำเนินงานระบบดูแลช่วยเหลือนักเรียนของโรงเรียน (Y) สังกัดสำนักงานเขตพื้นที่การศึกษาประถมศึกษาอำนาจเจริญ ได้ร้อยละ 25.30 ได้อย่างมีนัยสำคัญทางสถิติที่ระดับ .01 ซึ่งจะได้อภิปรายแยกประเด็น ดังนี้

3.1 ด้านการนำกลยุทธ์ไปปฏิบัติ ส่งผลต่อการดำเนินงานระบบดูแลช่วยเหลือนักเรียนในโรงเรียนได้ดีที่สุด อาจเป็นเพราะ ผู้บริหารโรงเรียนมีการนำกลยุทธ์ไปสู่การปฏิบัติเป็นรูปธรรม สามารถบริหารจัดการด้านโครงสร้างองค์กรและระบบการดำเนินงานภายใน สนับสนุนให้บุคลากรเป็นผู้ที่มีความสามารถ การจัดสรรทรัพยากร การจูงใจบุคลากร จัดระบบผลตอบแทนที่สอดคล้อง สร้างวัฒนธรรมองค์กรและบรรยากาศที่เอื้อต่อการดำเนินกลยุทธ์ เพื่อให้บรรลุตามวัตถุประสงค์เป็นขั้นตอนที่สำคัญ ทำให้กลยุทธ์ที่กำหนดขึ้นบรรลุผลและประสบความสำเร็จตามต้องการ สอดคล้องกับ สำนักบริหารงานการมัธยมศึกษาตอนปลาย (2553: 48-54) ระบุว่า หากองค์กรสามารถทั้งวางแผนกลยุทธ์และนำกลยุทธ์ไปสู่การปฏิบัติได้เป็นอย่างดี มีประสิทธิภาพ ก็จะทำให้กลยุทธ์ขององค์กรประสบผลสำเร็จ และหากองค์กรมีการวางแผนกลยุทธ์ได้อย่างดี แต่ขาดประสิทธิภาพในการนำไปสู่การปฏิบัติก็จะเป็นการสูญเสียโอกาสครั้งสำคัญ

3.2 ด้านการควมคุมและประเมินผลกลยุทธ์ ส่งผลต่อการดำเนินงานระบบดูแลช่วยเหลือนักเรียนในโรงเรียน อาจเป็นเพราะผู้บริหารโรงเรียนมีการติดตามการดำเนินแผนปฏิบัติการหรือโครงการที่กำลังดำเนินการ ตรวจสอบปัญหาในการปฏิบัติงาน และปรับเปลี่ยนกลยุทธ์ให้มีความสอดคล้องกับความเป็นจริง และตรงตามเป้าหมายที่กำหนดไว้ เช่น การตรวจสอบระยะเวลา ค่าใช้จ่าย และ feedback จากผู้เกี่ยวข้อง การปรับงบประมาณ การปรับเปลี่ยนโครงสร้างองค์การ การเปรียบเทียบผลลัพธ์ที่ได้รับกับเป้าหมายที่วางไว้ ซึ่งสอดคล้องกับ เดช ชูจันอัด (2561 : 42) ระบุว่าการควบคุมและการประเมินผลกลยุทธ์ เป็นหน้าที่สำคัญที่เกี่ยวข้องกับการติดตาม ตรวจสอบ ประเมินผลกลยุทธ์ที่นำไปปฏิบัติ ทั้งนี้ในการนำกลยุทธ์ไปปฏิบัตินั้นมักจะเกิดข้อผิดพลาดที่ต้องการการปรับปรุงเพื่อให้แน่ใจว่ากลยุทธ์นั้นจะก่อให้เกิด ผลการปฏิบัติงานที่ตรงตามแผนที่ได้ตั้งไว้ การตรวจสอบกลยุทธ์ จะมีการวัดผล ทั้งในเชิงปริมาณและเชิงคุณภาพ มีการกำหนดเกณฑ์และมาตรฐานวัด การดำเนินงานที่­เหมาะสมกับ แต่ละองค์กร ซึ่งในแต่ละองค์กรจะมาตรฐานและเกณฑ์การดำเนินงานของตนเอง เพื่อให้สามารถสะท้อนผลการทำงานได้อย่างเป็นรูปธรรม

1. **ข้อเสนอแนะของการวิจัย**

จากผลการวิจัย การบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียนในสังกัดสำนักงานเขตพื้นที่การศึกษาประถมศึกษาอำนาจเจริญผู้วิจัยมีข้อเสนอแนะในการทำวิจัย ดังนี้

**1. ข้อเสนอแนะในการนำไปใช้**

1.1 จากผลการวิจัยพบว่า การบริหารเชิงกลยุทธ์ของผู้บริหารโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ด้านที่มีค่าเฉลี่ยต่ำที่สุด คือ ด้านการวิเคราะห์สภาพแวดล้อม ดังนั้น ผู้บริหารโรงเรียนที่มีการบริหารเชิงกลยุทธ์ ควรให้ความสำคัญถึงการสะท้อนให้เห็นภาพของสภาพแวดล้อมขององค์การ ชี้ให้เห็นถึงจุดแข็ง จุดอ่อน โอกาส และอุปสรรค ซึ่งประกอบไปด้วยสภาพแวดล้อมภายนอกและสภาพแวดล้อมภายใน ที่จะช่วยให้ผู้บริหารโรงเรียนทราบถึงข้อมูล การเปลี่ยนแปลงต่าง ๆ ที่เกิดขึ้นสถานศึกษา และแนวโน้มการเปลี่ยนแปลงในอนาคตจะเป็นประโยชน์อย่างมากต่อการวางแผนกลยุทธ์ต่อไป

1.2 จากผลการวิจัยพบว่า การดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ด้านที่มีค่าเฉลี่ยต่ำที่สุด คือด้านคัดกรองนักเรียน ดังนั้น ครูที่ปรึกษาเมื่อได้ศึกษาทำความรู้จักนักเรียน เป็นรายบุคคลแล้ว โดยนำข้อมูลมาวิเคราะห์สรุป ผลเพื่อแยกนักเรียนออกเป็น 3 กลุ่ม ได้แก่ กลุ่ม ปกติ กลุ่มเสี่ยง และกลุ่มมีปัญหา ประโยชน์ของ การจัดกลุ่มนักเรียนก็เพื่อให้การดูแลช่วยเหลือ และแก้ปัญหาตรงกับปัญหาหรือความต้องการมากที่สุด ควรมีการประสานงานกับผู้ปกครองเกี่ยวกับ ผลการคัดกรองเพื่อขอความร่วมมือในการช่วยเหลือ นักเรียน จะเห็นได้ว่าการคัดกรองนักเรียน เป็นสิ่งละเอียดอ่อนและต้องการดำเนินการด้วยความระมัดระวัง

1.3 จากผลการวิจัยพบว่า การบริหารเชิงกลยุทธ์ของผู้บริหารโรงเรียนที่ส่งผลต่อการดำเนินงานระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ พบว่าการบริหารเชิงกลยุทธ์ของผู้บริหารโรงเรียนทั้ง 2 ด้านได้แก่ ด้านการนำกลยุทธ์ไปปฏิบัติ และด้านการควบคุมและประเมินผลกลยุทธ์ สามารถร่วมกันพยากรณ์การดำเนินงานระบบดูแลช่วยเหลือนักเรียนของโรงเรียน สังกัดสำนักงานเขตพื้นที่การศึกษาประถมศึกษาอำนาจเจริญ ได้ร้อยละ 25.30 ดังนั้น ผู้บริหารควรให้ความสำคัญในการบริหารเชิงกลยุทธ์ของผู้บริหารโรงเรียน ด้านการนำกลยุทธ์ไปปฏิบัติมากที่สุด รองลงไปคือ ด้านการควบคุมและประเมินผลกลยุทธ์

**2. ข้อเสนอแนะในการทำวิจัยครั้งต่อไป**

2.1 การวิจัยครั้งนี้เป็นการศึกษาเฉพาะผู้บริหารโรงเรียนและครูของสถานศึกษาในสังกัดสำนักงานเขตพื้นที่การศึกษาประถมศึกษาอำนาจเจริญ เท่านั้น ในการศึกษาครั้งต่อไปควรมีการศึกษาผู้บริหารโรงเรียนและครูในเขตพื้นที่การศึกษาอื่น เพื่อจะได้นำผลการศึกษามาเปรียบเทียบความแตกต่างของการดำเนินงานระบบดูแลช่วยเหลือนักเรียน เพื่อให้ได้ผลการศึกษาที่ถูกต้องและชัดเจนมากยิ่งขึ้น

2.2 การศึกษาวิจัยครั้งต่อไปควรศึกษาปัจจัยอื่นๆ ที่ส่งผลต่อการดำเนินงานระบบดูแลช่วยเหลือนักเรียนที่นอกเหนือจากที่ได้ศึกษาในงานวิจัยนี้ พบปัจจัยที่สามารถทำนายได้เพียงร้อยละ 25.30 เพื่อได้ทราบปัจจัยเพิ่มเติมที่จะเป็นประโยชน์ต่อการดำเนินงานระบบดูแลช่วยเหลือนักเรียน

1. **เอกสารอ้างอิง**

กมลวรรณ ทุนชิงชัย และศิริพร วงศ์รัตนมัจฉา เวสเตอร์เฮาท์ (2560). การบริหารงานระบบการดูแล ช่วยเหลือนักเรียนกรณีนักเรียนประจำ พักนอนโรงเรียนราชประชานุเคราะห์ 34 จังหวัดแม่ฮ่องสอน สังกัดสำนักบริหารงานการศึกษาพิเศษ. **วารสารบัณฑิตศึกษา มหาวิทยาลัยราชภัฏเชียงราย,** 10 (1) : 161-170.

กระทรวงศึกษาธิการ. (2547 : ข)**. แนวทางการดำเนินงานระบบดูแลช่วยเหลือนักเรียนในสถานศึกษา.** กรุงเทพฯ : โรงพิมพ์การรับส่งสินค้าและพัสดุภัณฑ์ (ร.ส.พ.)

กัลยา พรมรัตน์ (2559). การศึกษาสภาพและปัญหาการดำเนินงานระบบดูแลช่วยเหลือนักเรียนของโรงเรียนในสังกัดสำนักงานเขตพื้นที่การศึกษาประถมศึกษามหาสารคาม เขต 1. **วารสารวิจัยและพัฒนา วไลยอลงกรณ์ ในพระบรมราชูปถัมภ์** **มหาวิทยาลัยราชภัฎพระนครศรีอยุธยา**, 11 (1) : 123-131

ชาญชัย อาจินสมาจาร.(2550).**ทักษะภาวะผู้นำ.** กรุงเทพฯ : มัลติอินฟอร์เมชันเทคโนโลยี.

ณัฐปราย์ ชัยสินคุณานนต์. (2560). การบริหารงานเชิงกลยุทธ์ขององค์การบริหารส่วนตาบลในเขต อำเภอเมือง จังหวัดชัยภูมิ. **วารสาร มจร สังคมศาสตร์ปริทรรศน์,** 7 (3) : 206-218.

เดช ชูจันอัด. (2561). **การจัดการเชิงกลยุทธ์ของมหาวิทยาลัยมหาจุฬาลงกรณ์ราชวิทยาลัย.** วิทยานิพนธ์ปริญญาดุษฎีบัณฑิต. กรุงเทพฯ : มหาวิทยาลัยนอร์ทกรุงเทพ.

เนตร์พัณณา ยาวิราช. (2550).**ภาวะผู้นำเชิงกลยุทธ์**. พิมพ์ครั้งที่ 5. กรุงเทพฯ : เซ็นทรัลเอ็กเพรส.

บุญชม ศรีสะอาด. (2556). **วิธีการทางสถิติสำหรับการวิจัย เล่ม 1**. กรุงเทพฯ: สุวีริยาสาส์น.

มาเรียม นิลพันธุ์, ไชยยศ ไพวิทยศิริธรรม ,ศิริวรรณ วณิชวัฒนชัย และอุบลวรรณ ส่งเสริม. (2558). การประเมินผลการใช้หลักสูตรแกนกลางการศึกษาขั้นพื้นฐานพุทธศักราช 2551 ในโรงเรียนต้นแบบการใช้หลักสูตร **วารสารศิลปากรศึกษาศาสตร์วิจัย,** 7 (1) : 26 –41.

สมบัติ ฤทธิเดช. (2557). การพัฒนาคุณภาพชีวิตเด็กด้อยโอกาสในชุมชนชายขอบ. **วารสารวิจัยเพื่อพัฒนาสังคมและชุมชน มหาวิทยาลัยราชภัฏมหาสารคาม,** 1 (2) : 15-25.

สำนักงานคณะกรรมการการศึกษาขั้นพื้นฐาน. (2547). **แนวทางการดำเนินงานระบบการดูแลช่วยเหลือ นักเรียน.** กรุงเทพฯ :โรงพิมพ์องค์การรับส่งสินค้าและพัสดุภัณฑ์ (ร.ส.พ.).

สำนักงานคณะกรรมการการศึกษาขั้นพื้นฐาน. (2563). **ระบบสารสนเทศเพื่อบริหารสถานศึกษา.** http://data.bopp-obec.info/emis/school.php?Area\_CODE=3701 ออนไลน์เข้าถึงเมื่อวันที่ 10 มิถุนายน 2563

สำนักงานคณะกรรมการการศึกษาแห่งชาติ,สำนักนายกรัฐมนตรี. (2545). **พระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม (ฉบับที่ 2) พ.ศ.2545**. กรุงเทพมหานคร : บริษัท พริกหวานกราฟฟิค จำกัด.

สำนักงานคณะกรรมการพัฒนาการเศรษฐกิจและสังคมแห่งชาติ. (2559). **แผนพัฒนาสังคมแห่งชาติ ฉบับที่ สิบสอง พ.ศ.2560 – 2564** https://www.nesdc.go.th/ewt\_w3c/ewt\_dl\_link.php?nid=6422 ออนไลน์เข้าถึงเมื่อวันที่ 29 ธันวาคม พ.ศ.2559

สำนักบริหารงานการมัธยมศึกษาตอนปลาย. (2553). **แนวทางการดำเนินงานโรงเรียน มาตรฐานสากล.** กรุงเทพฯ : สำนักฯ.

สุภาพร ภิรมย์เมือง และนุชนรา รัตนศิระประภา. (2557). การบริหารเชิงกลยุทธ์ของผู้บริหารกับคุณภาพการสึกษาของโรงเรียนสังกัดสำนักงานเขตพื้นที่การศึกษาประถมศึกษาสุพรรณบุรี เขต 3. **วารสารบริหารการศึกษามหาวิทยาลัยศิลปากร**, 4(3) : 171-180.